Toonoja küla
Toonoja (varem ka Tonoja) oli küla Viljandimaal. Küla jääb tänapäeval Karjasoo küla alale. Küla kaotati 1977, mil see liideti Karjasoo külaga. Küla tekkis 19. sajandi lõpus vabadikukülana, nimi saadi külas voolanud Toonoja järgi. Asus Kuresoo raba põhjaosas Toonoja rabasaarel. Külas on olnud kuus elujõulist talu. Viimane elanik lahkus Toonojalt 1987. aastal. Tänapäeval külast alles vaid mõned taluasemed, maakelder ning Mardi taluhoone ja RMK ööbimiseks kohandatud saunahoone. „Kui umbes kolm wersta maad kirjeldatud raba läänepoolsest nurgast, Kaansonjõe pahemat kallast mööda ida poole minna, tuleb meile rabast vastu põhja wälja jooksew oja ette, mis „Toonoja" nime kannab. Seda oja mööda umbes werst maad wastu lõunat minnes jõuame „Toonoja" külasse, mis ennast mõlemil pool oja kallastel wälia laotab. Raba piirab küla hobuseraua taoliselt ümber ja ainult nimetatud oja äärt mööda wiib kõrgem seljak, mille peal priske männik mühiseb, jõe äärde wälja. Nimetatud külakeses on kõigest 5 talu. Põllumaa on külal liiwane ja alam, nagu raba serwas kunagi. Ainult wäsimata ja hoolsa töö tagajärjel toob põld waevalt niipalju sisse, et oma elanikud ära toidab. Kuna põld nõnda kehwa sissetulekut annab, siis on küla meestesoost elanikud põllutöö kõrwalt endile küttimise teiseks tähtsamaks ametiks wõtnud, mis neile tihti kaunis ilusa kopika sisse toob. Et see küla, nagu juba tähendatud, rabast ümber piiratult, muust maailmast lahus seisab, siis wõib siin weel tänapäew wanu Eesti talutaatisid näha, nagu nad 50—60 aasta eest olid ja elasid. Nii kannavad taluisad siin pikki juukseid, mõned nendest käiwad, jalad põlwist saadik kinni mässitud jne.“ –